বিপুলসংখ্যক নেতা-কর্মী-সমর্থকের উপস্থিতিতে এ সভায় ঘোষণা করা হয় যে বাংলাদেশে মানবাধিকার হরণের জঘন্য ঘটনাবলী আন্তর্জাতিক মানবাধিকার সংস্থাগুলোকে আনুষ্ঠানিকভাবে জানানো হবে। এছাড়া তারেক রহমানের বিরুদ্ধে দায়েরকৃত সকল মামলা প্রত্যাহার না করা পর্যন্ত যুক্তরাষ্ট্রের রাজধানী ওয়াশিংটন ডিসিতে স্টেট ডিপার্টমেন্ট এবং জাতিসংঘের সদর দফতরের সামনে মানববন্ধনসহ বিভিন্ন  কর্মসূচি ঘোষণা করা হয়। তারেক পরিষদের চেয়ারপার্সন ও যুক্তরাষ্ট্র বিএনপির অন্যতম যুগ্ম সম্পাদক আকতার হোসেন বাদলের সভাপতিত্বে অনুষ্ঠিত এ সভা পরিচালনা করেন সেক্রেটারী রাফেল তালুকদার। আলোচনায় অংশ নেন শেখ আনসার আলী, এ টি এম হেলালুর রহমান, শহিদুল্লাহ পাটোয়ারি, সারওয়ার খান বাবু, এ এস এম মাইনুল করিম টিপু, মাহবুবুল আলম, ফারুক হোসেন মজুমদার, রুহুল আমিন নাসির প্রমুখ। বিজয় দিবস উপলে সভার শুরুতে শহীদ রাষ্ট্রপতি জিয়াউর রহমানসহ মুক্তিযুদ্ধে সকল শহীদ মুক্তিযোদ্ধার প্রতি গভীর শ্রদ্ধা জ্ঞাপন করা হয়। সভাপতির সমাপনী বক্তব্যে আকতার  হোসেন বাদল বলেন, মহাজোট সরকারের মন্ত্রী-এমপিদের দুর্নীতি ও অপশাসনের সমালোচনা করলেই রাজাকারের তালিকায় নাম উঠে, অথচ প্রধানমন্ত্রীর ঘরেই রয়েছেন রাজাকার। তিনি বলেন, এহেন অপশাসনের বিরুদ্ধে প্রবাস থেকে দুর্বার আন্দোলনের বিকল্প নেই।